**PÁLYÁZATI FELHÍVÁS**

**Családi Portaprogram - Szociális földprogram**

A pályázati felhívás kódja:

**CSPP-SZOC-FP-24**

A meghirdetés dátuma: **2024. július 15.**

A **Belügyminisztérium** (a továbbiakban: „**BM**”) megbízásából a **Társadalmi Esélyteremtési Főigazgatóság** (a továbbiakban: „**TEF**”) nyílt pályázati felhívást hirdet **2024. évi** „**Családi Portaprogram - Szociális földprogram”** (CSPP-SZOC-FP-24) elnevezéssel (a továbbiakban: „**Pályázati felhívás**” vagy „**Családi Portaprogram”**) a Pályázati felhívásban foglaltak megvalósításának támogatására

* az államháztartásról szóló 2011. évi CXCV. törvény (a továbbiakban: „**Áht.**”),
* az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: „**Ávr**.”), valamint
* fejezeti kezelésű előirányzatok felhasználásának rendjéről szóló 13/2020 (V. 5.) BM rendelet (a továbbiakban: „**BM rendelet**”) vonatkozó rendelkezései

alapján.

1. **A Pályázati felhívás célja**

A Pályázati felhívás szervezett keretek között támogatja a vidéken élő, hátrányos helyzetű családok, falvakba költöző rászoruló családok (a továbbiakban: „**Kedvezményezett családok**”) konyhakertjeinek megművelését, hozzájárul a kisállattartási gyakorlat megerősítéséhez, az önellátás alapjainak megszilárdításához.

* 1. **Kiemelt célok:**
* a vidéki településen élők életminőségének javítása a rendezett települések, működő családi porták kialakításával;
* a családi gazdálkodás alapjainak kialakítása, a családi porták fejlesztése, a családok termelési funkciójának megerősítése az élelmiszertermelés hagyományos, illetve korszerű formáinak (pl. egyedi termékek előállítása) elterjesztésével a rendelkezésre álló szabad területek, műveletlen kertek bevonásával, hasznosításával;
* a falusi hagyományos művelési kultúra megtartása, megszilárdítása, újjáélesztése különösen a városból érkező, többnyire fiatal, gyermeket nevelő családok körében, akik a falusi életvitel, kultúra (beleértve a kertművelést, kisállattartást) alapjait nem ismerik;
* a biogazdálkodás szemléleti alapjainak megismertetése, a meglévő tapasztalatokra alapozva új módszerekkel történő bővítése.
	1. **A Családi Portaprogram hozzájárul:**
* a területi hátrányok mérsékléséhez;
* a Kedvezményezett családok aktivizálásához, a családtagok foglalkoztathatósági szintjének javításához;
* a Kedvezményezett családok önellátó gazdálkodási képességének kialakításához és fejlesztéséhez;
* a társadalmi befogadás erősödéséhez, a munka alapú helyi együttműködések alakításához;
* a helyi társadalom együttműködésének és összetartozás tudatának fokozódásához – a roma nemzetiségi önkormányzatokkal, a civil és egyházi szervezetekkel, a non-profit gazdasági társaságokkal és a szociális szövetkezetekkel történő közös munka által;
* a fenntartható családi gazdálkodás szemléleti alapjainak bevezetéséhez és erősítéséhez.
1. **Pályázat benyújtására meghatározott jogosultsági feltételek**

Jelen Pályázati felhívás keretében azok a szervezetek nyújthatnak be pályázatot (a továbbiakban: „**Pályázat**”), amelyek esetében a bejegyzett működési helyet biztosító település 2023. évi 01-12. havi átlagos „relatív mutató átlaga” (a nyilvántartott álláskeresők aránya a munkavállalási korú népességhez viszonyítva) eléri vagy meghaladja a 3 %-ot. A 2023. évi 01-12. havi országos átlag 3,7%. A pályázóknak (a továbbiakban: „**Pályázó**” vagy „**Pályázók**”) a településükre vonatkozó 2023. évi 01-12. havi átlagos relatív mutatót az illetékességi területükön működő járási hivatalok foglalkoztatási osztályától szükséges megkérniük.

* 1. **Pályázat benyújtására jogosultak köre:**
* Települési önkormányzat;
* Települési önkormányzatok társulása;
* Települési nemzetiségi önkormányzat;
* Önkormányzati részesedéssel működő, közfeladatot ellátó nonprofit gazdasági társaság;
* Közhasznú minősítéssel rendelkező civil szervezetek és ezek szövetségei;
* Egyházi jogi személy;
* Szociális szövetkezetek.

**FIGYELEM!** Ugyanazon szervezet más központi költségvetési forrásból, azonos célra, azonos időtartamra nézve támogatásban nem részesülhet. Amennyiben jelen Pályázati felhívás alapján a Pályázó 2022. évben Családi Portaprogram-Szociális földprogram keretében támogatásban részesült, csak abban az esetben adható ki részére támogatói okirat, amennyiben a benyújtott elszámolása kapcsán fennálló fizetési – beleértve esetleges ügyleti és késedelmi kamatfizetési ­– kötelezettségének eleget tett a 2022. évi pályázata vonatkozásában, a 2023. évi pályázata vonatkozásában pedig akkor, ha a részbeszámolót benyújtotta a TEF részére. Amennyiben a 2024. évi nyertes Családi Portaprogram - Szociális földprogram (a pályázati felhívás kódja: CSPP-SZOC-FP-24) Pályázó a 2023. évi „Családi Portaprogram - Szociális földprogram” (a pályázati felhívás kódja: CSPP-SZOC-FP-23) elnevezésű pályázat keretében támogatásban részesült, úgy a Pályázó köteles az átfedési időszakban a záradékolás és a könyvelés alapján elkülöníteni a két pályázatot.

A BM járási startmunka mintaprogramot megvalósító és a Felzárkózó települések program települései is benyújthatják Pályázataikat a Pályázati felhívásra, azonban a Pályázóknak elkülönítve szükséges megvalósítaniuk programjaikat.

1. **A Pályázatok benyújtásának módja**

A Pályázatot elektronikus úton kell benyújtani a TEF által működtetett Elektronikus Pályázatkezelési és Együttműködési Rendszer (a továbbiakban: „**EPER**”) felületén keresztül.

A Pályázat benyújtását megelőzően minden Pályázónak az EPER-ben regisztrálnia kell magát, amelyhez rendelkeznie kell egy érvényes elektronikus levélcímmel (e-mail cím).

Az EPER-ből kinyomtatott Regisztrációs Nyilatkozat (amelyet a szervezet képviselőjének/képviselőinek kell aláírnia) egy eredeti példányát postai úton legkésőbb a pályázat beadása napján kell megküldeni az alábbi postacímre**:**

**Társadalmi Esélyteremtési Főigazgatóság**

**Támogatásirányítási Főosztály**

Budapest

Szegedi út 35-37.

1135

**FIGYELEM!** Ha érvényes regisztrációval rendelkezik, kérjük, ellenőrizze az EPER-ben megadott adatait. Amennyiben változás történt vagy módosítást lát szükségesnek, a kinyomtatott módosított Regisztrációs Nyilatkozat (amelyet a szervezet képviselőjének/képviselőinek kell aláírnia) 1 (egy) eredeti példányát postai úton legkésőbb a Pályázat benyújtása napján kell megküldeni a fenti postacímre. **Ha regisztrált adataiban nem történt változás, úgy Regisztrációs nyilatkozat beküldése nem szükséges**.

## A Pályázat benyújtása során, a benyújtási határidő végéig a Pályázó szervezetnek egyszeri regisztrációs díjat kell megfizetnie, amelynek összege 3 000 Ft, azaz háromezer forint. A díjat átutalással a következő számlaszámra kell befizetni: 10032000–00359191–00000000 – Társadalmi Esélyteremtési Főigazgatóság és a Pályázati adatlapon igazolni kell a befizetés megtörténtét.

**FIGYELEM!** A regisztrációs díj határidőre történő meg nem fizetése a Pályázat érvénytelenségét vonja maga után.

**FIGYELEM!** A regisztrációs díjat a 2024. évi Családi Portaprogramra vonatkozóan egy szervezet csak egyszer köteles megfizetni. Más Pályázati kiírásokra befizetett regisztrációs díj a Családi Portaprogramnál nem érvényesíthető. A regisztrációs díj befizetésekor kérjük, hogy

a szervezet adószámát, továbbá a kiírás kódját (CSPP-SZOC-FP-24) szíveskedjen feltüntetni a megjegyzés rovatban. A regisztrációs díjat a benyújtási határidő végéig szükséges a TEF számlájára befizetni. Magánszemély, illetve más szervezet számlaszámáról történő befizetést a TEF nem tud elfogadni, így a befizetésnek mindenképpen a pályázó szervezet számlaszámáról szükséges megtörténnie.

A pályázati adatlapot a Pályázati felhívásban és a Pályázati útmutatóban (a továbbiakban: „**Pályázati útmutató**”) leírtaknak megfelelően hiánytalanul, a kérdésekre választ adva és az ott megjelölt elektronikus mellékletek csatolásával kell benyújtani.

Pályázatot kizárólag az EPER-ben lehet benyújtani, magyar nyelven. A Pályázat elektronikus benyújtásának egyes lépéseit az EPER felhasználói kézikönyvében leírtak szerint és a Pályázati útmutatóban rögzített módon kell elvégezni.

A Pályázati csomag dokumentumai letölthetők a Kormány honlapjáról (<https://kormany.hu>) és a TEF honlapjáról (<https://tef.gov.hu>).

**FIGYELEM!** Az EPER a [www.tef.gov.hu](http://www.tef.gov.hu) oldalról érhető el.

1. **A Pályázat benyújtásának feltételei**

Egy településről maximálisan 2 (kettő) Pályázat támogatható jelen Pályázati felhívás keretében. A támogatói okirat kiállításának feltétele, hogy a nyertes Pályázók nyilatkoznak arról, hogy a 2 (kettő) Pályázatban nincs átfedés a Kedvezményezett családok között.

A helyi együttműködés erősítése céljából a Pályázónak minimum 1 (egy), a településen székhellyel vagy telephellyel bejegyzett egyházi vagy társadalmi szervezettel, roma nemzetiségi önkormányzattal, helyi települési önkormányzattal vagy szociális szövetkezettel együttműködési megállapodást (a továbbiakban: „**Együttműködési megállapodás**”) kell kötni a vállalt célok közös megvalósítására.

**FIGYELEM!** Amennyiben nem a települési önkormányzat a Pályázó, a Kedvezményezett családok kiválasztása során a települési önkormányzat bevonása kötelező. A kiválasztás szempontjait a Pályázatban ismertetni szükséges.

Az Együttműködési megállapodás a Pályázathoz kötelezően csatolandó dokumentum, amelynek tartalmaznia kell, hogy *a 2024. évi Családi Portaprogram - Szociális földprogram*

*megvalósítására vonatkozik*. Az Együttműködési megállapodás mintája a jelen Pályázati Felhívás 2. számú mellékletét képezi.

**A Pályázati felhívás célcsoportja (végső kedvezményezett családok köre)**

A Családi Portaprogram céljai érdekében egy Pályázat keretében legalább 10, legfeljebb 40 családot szükséges bevonni.

A megvalósító nyertes Pályázók (a továbbiakban: „**nyertes Pályázó**”) a Családi Portaprogram Kedvezményezett családjait a jelen pont szerinti szempontok mérlegelésével választják ki.

**Alapfeltételek:**

* Saját, rendezett tulajdonjogú lakóingatlannal, állandó bejelentett lakcímmel rendelkező azon családok és nyugdíjasok, akik konyhakerti művelésre alkalmas földterület, gazdasági épületek, ólak birtokában vannak és rendelkeznek kisállattartási és konyhakerti művelésre irányuló gyakorlattal, továbbá alaptájékoztatás után együttműködést vállalnak a program végrehajtására.
* Amennyiben a településen vannak olyan családok, akik nem rendelkeznek saját tulajdonú konyhakerti művelésre alkalmas földterülettel, de vállalják a programban való részvétel feltételeit, és a Pályázat benyújtására jogosult Pályázó hasznosításra alkalmas termőföldet tud biztosítani, úgy a családok bevonásra kerülhetnek a programba.

Ebben az esetben a Pályázat benyújtására jogosult Pályázó és a bevont Kedvezményezett család ingyenes földhasználati megállapodást köt, amelyben a Pályázó vállalja, hogy legalább 3 (három) évig a Családi Portaprogram céljaihoz rendelten a bevont Kedvezményezett család számára ingyenesen biztosítja a földterületet, a bevont Kedvezményezett család pedig vállalja, hogy azt jelen Pályázati felhívásban meghatározottak szerint használja. A földhasználati megállapodás a pályázat támogatási időszakát követően, 6 (hat) hónapos felmondással, indoklással írásban felmondható bármelyik fél részéről. A megkötött földhasználati megállapodás jelen Pályázati felhívás 1. sz. melléklete.

**A kiválasztás során előnyt élveznek:**

**1**. Hátrányos helyzetű, több kiskorú gyermeket nevelő családok, háztartások, amelyekben a munkaképes korú családtagok az elmúlt 2 (kettő) évben rendszeres munkajövedelemre nem tettek szert, kivételt képez ez alól a közfoglalkoztatásból származó munkajövedelem.

**FIGYELEM!** A Kedvezményezett családok legalább 50%-át ezen családokból kell bevonni a programba.

**2**. Önmaguk ellátására képes nyugdíjasok.

**3**. A településen letelepedő családok, akik a falusi életvitel és értékrend szabályait kívánják elsajátítani és ehhez segítséget fogadnak és együttműködést vállalnak.

1. **A Pályázat megvalósítási időszaka, benyújtásának határideje**

A Pályázat EPER-ben való véglegesítésének határideje:

***2024. augusztus 15. 16:5959***

A Pályázati felhívás keretében támogatott projektek megvalósítási időszaka:

**2024. augusztus 1.– 2025. december 30.**

1. **Rendelkezésre álló keretösszeg**

A Pályázatok támogatására rendelkezésre álló keretösszeg **190 000 000 Ft**, azaz egyszázkilencvenmillió forint a Magyarország 2024. évi központi költségvetéséről szóló 2023. évi LV. törvény 1. melléklet XIV. Belügyminisztérium fejezet 20. Fejezeti kezelésű előirányzatok cím 5. Társadalmi felzárkózást segítő programok alcím 1. Roma nemzetiségi szakmai és beruházási támogatások (ÁHT-T: 386328) soron áll rendelkezésre.

1. **A támogatás formája és mértéke**

A támogatás formája vissza nem térítendő költségvetési támogatás (a továbbiakban: „t**ámogatás**”). Amennyiben a nyertes Pályázó ÁFA levonási joggal rendelkezik, a támogatás felhasználásáról nettó módon kell elszámolnia.

* Az elnyerhető támogatás összegének alsó határa **410 000 Ft, azaz négyszáztízezer forint** legalább 10 család bevonása esetén.
* Az elnyerhető támogatás összegének felső határa **3 370 000 Ft, azaz hárommillió-háromszázhetvenezer forint** 40 család bevonása esetén.

A fenti összegek a bio-/ökológiai gazdálkodás, valamint az előkerítés, a gazdasági épületek felújítása vonatkozásában igényelhető többlettámogatás összegeit nem tartalmazzák, amelyek hozzáadásával a maximálisan igényelhető támogatási összeg 4 084 000 Ft, azaz négymillió-nyolcvannégyezer forint.

1. **A program keretében megvalósítandó tevékenységek**
	1. **Kötelezően megvalósítandó támogatható tevékenységek:**

A Pályázó az általa megjelölt településen az alábbi tevékenységeket vállalja:

* Minimum 10 (tíz) háztartást (családot) bevon a Családi Portaprogramba.
* A Családi Portaprogram megvalósítási időszaka alatt a Szociális Földprogramok Szakmai és Érdekvédelmi Egyesülete (a továbbiakban: „**SZOFOSZ”**) által szervezett szakmai rendezvényeken kötelezően megjelenik, és aktívan részt vesz.
* A Kedvezményezett családok részére 6 (hat) óra keretben, konzultáció hangsúlyos tájékoztató előadásokat szervez a megvalósítási időszakban minimum 2 (kettő) alkalommal, amelyen kötelező a részvétel. A tematikában a helyi szükségleteknek megfelelően, a Kedvezményezett családok felkészültsége alapján a gazdálkodás megkezdéséhez, folytatásához szükséges alapvető információk megosztásán túlmenően, a helyi értékek, kulturális és szellemi javak bemutatása, védelmük és fejlesztésük fontosságára történő felhívás kötelező elemek. A tematikát (téma, időpont, közreműködő szakértő megjelölésével) a pályázatban külön pontban ismertetni szükséges.
* A támogatásból beszerzésre kerülő javakat (állatok és növények) a Kedvezményezett családok részére legkésőbb 2025. május 31. napjáig szükséges átadni a program biztonságos megvalósítása érdekében.
* 1 (egy) mezőgazdasági segítő munkatársat – lehetőség szerint szakképzett agrár vagy mezőgazdasági végzettségű szakembert – alkalmaz, aki a program megvalósítási időszakában a Kedvezményezett családok saját portáján folyamatos szaktanácsadást nyújt, és segíti a konyhakerti termesztés és kisállattartás sikeres megvalósítását az éves munkatervében foglaltak szerint.

Amennyiben a településen nincs agrárszakember, úgy a SZOFOSZ-tól gyakorlati tanácsot igényelhet.

* A Családi Portaprogram megvalósítási időszaka alatt 1 (egy) mentort biztosít, aki az a segítő munkatárs, aki a Kedvezményezett családok programban tartását, az egymás közötti kapcsolattartást és együttműködést biztosítja, továbbá szervezi a közösségi célú akciókban való részvételt az éves munkatervében foglaltak szerint. A megvalósítási időszak alatt legalább 2 (kettő) alkalommal családlátogatáson vesz részt a programba bevont háztartásoknál és elősegíti a program céljainak sikeres teljesítését.
* Csatolja az összesen 2 (kettő) segítő munkatárs megvalósítási időszakra szóló ütemezett munkatervét a programhoz.
* A Családi Portaprogram előrehaladását családonként a megvalósítási időszak alatt fotódokumentációval igazolja (pályázati felhívás 3. melléklete).
* A bevont Kedvezményezett családokkal (háztartásokkal) közösen dolgozza ki a Családi Portaprogram keretében megvalósítandó feladatok megvalósításához szükséges eszközök és szolgáltatások tartalmát és kereteit. A megvalósítás és értékelés folyamatában is fenntartják az együttműködést. (A co-creation – közös alkotás – módszer leírása a pályázati felhívás függelékében található. A nyertes Pályázó a módszert kijelölt mentor révén alkalmazhatja az éves munkaterv összeállításánál.).
* A nyilvánosság biztosításához előírt tájékoztató táblát kihelyezi (Pályázati Útmutató 7. számú melléklete).

A 8.1. pontban meghatározott tevékenységeken túl a Kedvezményezett család az alábbi tevékenységeket vállalja:

* A nyertes Pályázóval Együttműködési megállapodást köt.
* A Családi Portaprogram megvalósítási időszaka alatt gondozza, műveli a kertjét, saját célra haszonnövényeket termeszt:
* konyhakert művelése – szükség esetén kialakítása – és kisállattartás (mindkét programelem megvalósítása kötelező, nem választható csak az egyik programelem);
* előkert /virágos előkert művelése – szükség esetén kialakítása;
* gyümölcsös kert művelése – szükség esetén kialakítása.
* A számára kiosztott haszonállatokat gondozza és a vágósúly elérése után saját célra hasznosítja.
* Részt vesz a szervezett programokon (tájékoztató előadások, közösségi akciók).
* Együttműködik a sikeres programmegvalósítás érdekében a kijelölt kettő segítő munkatárssal.
* A családi portát rendben és tisztán tartja.
	1. **Választható támogatható tevékenységek:**
* Előkerítés javítása, felújítása, illetve gazdasági épületek javítása, felújítása (pl. állattartásra alkalmas építmények felújítása, termény, takarmány tárolására, feldolgozására alkalmas építmények felújítása, használhatóvá tétele).

E programelemet a Pályázó a bevont Kedvezményezett családok körének maximum 20%-ánál használhatja, saját hatáskörben döntve arról, hogy mely családok részesülhetnek támogatásban.

* A Családi Portaprogramban lehetőséget biztosít az ökológiai gazdálkodás szemléleti alapjainak alkalmazására. A programelem hozzájárul a biogazdálkodási szemlélet alapjainak megteremtését célzó, illetve továbbfejlesztéséhez illeszkedő módszerek alkalmazásához szükséges anyagok/eszközök beszerzéséhez (pl. komposztáló, bio növényvédő szerek, ökológiai módszerekkel előállított vetőmag/szaporítóanyag stb.).

A pályázati programban 1 (egy) oldal terjedelemben be kell mutatni az ökológiai gazdálkodás terén eddig tett lépéseket és/vagy a bevezetendő tevékenységeket, módszereket/technológiákat, valamint ezek kapcsolódását a tervezett beszerzésekhez. A leírásban ki kell térni a résztvevőket érintő, témával kapcsolatos szemléletformáló tevékenységre is.

A programelemre a háztartásonként igényelhető maximum összeg 20 %-ával növelt egységáron lehet pályázni, maximum 10 (tíz) család részesülhet támogatásban.

* 1. **Egyéb kapcsolódó szakmai tevékenységek**
* A Pályázó által bevont családok legalább 80 %-a a program során és annak végeztével bizonyítható módon rendelkezzen a családja számára felhasználható élelmiszer alapanyaggal, amit a programban állított elő, valamint a családi portájának képe rendezetté váljon.
* A hátrányos helyzetű családok bevonásakor a Kedvezményezett családokat a rászorultság elvének alkalmazásával – a települési önkormányzattal közös megegyezésre törekedve – szükséges kijelölni. A Kedvezményezett családok kiválasztását a települési önkormányzatnak kell minden esetben jóváhagyni.
* Az együttműködést vállaló szervezetek, illetve a bevont Kedvezményezett családok kezdeményezésére évente 2 (kettő) alkalommal a település közösségét szolgáló, a helyi értékek megőrzését célzó akciók szervezése, megvalósítása. Az akció kezdeményezője és szervezője lehet a család- és gyermekjóléti szolgálat és/vagy helyi közösségfejlesztő szakember is. A közösségi akciókat a helyi sajátosságok és szükségletek alapján kell kezdeményezni és szervezni, beleértve a közterület rendezési akciókat is.
* A közösségi szemlélet, helyi értékek megőrzése érdekében közösségi rendezvények (pl. betakarítás után közös főzés, családi nap, termékbemutatók), közös megbeszélések (pl. termékcsere, a termelési tapasztalatok, eredmények) szervezése.

A SZOFOSZ (képviselő: Dr. Juhász Imre elnök, imredrjuhasz@gmail.com) és az Esély Közalapítvány (képviselő: Dr. Nagyné Varga Ilona igazgató, vnilona@eselyfk.hu) a következő programokat biztosítja:

* térségi/járási/vármegyei/regionális szakmai rendezvények a programmegvalósítóknak;
* tanácsadás a Családi Portaprogram megvalósítóknak;
* országos szakértői műhely a tapasztalatok összegzése, a fejlesztési javaslatok kidolgozása;
* kiadványok, segédanyagok összeállítása;
* kutatási program megvalósítása.

A Pályázó a támogatással megtermelt javakat, előállított élelmiszer alapanyagokat nem értékesítheti, azokat a Kedvezményezettek kötelesek saját háztartásukban felhasználni.

1. **Az elszámolható költségek köre**
	1. **Kötelező elemek elszámolható költségek köre:**

A kedvezményezett családok számára biztosított kötelező elemek (a tevékenységek ellátása kötelező, de költségráfordítás az előkert vagy virágos előkert, illetve gyümölcsös kert esetén nem kötelező), maximum igényelhető összeg 77 000 Ft/család.

* Konyhakert művelése, szükség esetén kialakítása, és kisállattartás:

Családi portán belüli önellátást erősítő konyhakerti művelés és kisállattartás keretében konyhakerti vetőmagvak, gumók, palánták, műtrágyák, növényvédő szerek, kis értékű kéziszerszámok (pl.: kapa, gereblye, ásó, metszőolló), talaj előkészítés: szántás, tárcsázás igénybevételére, továbbá kisállatok (pl.: előnevelt szárnyasok, választási malac, kecske, nyúl, galamb) takarmány, táp kiadására kerülhet sor.

* Előkert vagy virágos előkert művelése, szükség esetén kialakítása:

A felmerülő költségeket a tevékenység esetében virágmagvak, palánták, gumók, dugványok, oltványok, virágok, díszcserjék, örökzöld csemeték, műtrágya, növényvédő szerek képezhetik.

* Gyümölcsöskert művelése, szükség esetén kialakítása:

A programelem elszámolható költségei a gyümölcsfacsemeték, lombtrágya, műtrágya, növényvédő szerek beszerzése.

* 2 (kettő) segítő munkatárs – mentor, mezőgazdasági segítő – támogatása: maximum támogatási összeg 100 000 Ft, azaz egyszázezer forint/teljes futamidő/fő, összesen 200 000 Ft, azaz kettőszázezer forint/2 (kettő) fő Pályázatonként.
* Tájékoztató előadások megtartása: maximum támogatási összeg 12 000 Ft, azaz tizenkettőezer forint/óra, összesen maximum 72 000 Ft, azaz hetvenkettőezer forint/6 óra Pályázatonként.
* Nyilvánosság biztosításához előírt tájékoztató tábla kihelyezése: maximum támogatási összeg 18 000 Ft, azaz tizennyolcezer forint Pályázatonként.

**A kötelező elemekre együttesen igényelhető maximum támogatási összeg: 77 000 Ft/család. A pályázó a családonként igényelt támogatási összeget a családi porták sajátosságaira, a család létszámára, szükségleteire, motivációjára tekintettel differenciáltan biztosíthatja. A differenciálás szempontjait és módszerét a pályázatban szükséges bemutatni.**

* 1. **Nem kötelező elemek elszámolható költségek köre**
* Előkerítés, gazdasági épületek felújítása (festék, faanyag, cement):maximum támogatási összeg 70 000 Ft, azaz hetvenezer forint családonként. (A bevont családok maximum 20%-ánál vehető igénybe.)

**Figyelem!** **Ólak, istállók, gazdasági épületek felépítését a Pályázati felhívás nem támogatja,** csak ezen épületek kis értékű felújításához járul hozzá. Az előkerítés kialakítása és javítása a családi porta, virágoskert, kert védelmét, a megtermelt javak biztonságát szolgálja.

* A maximálisan háztartásonként igényelhető támogatási összeg a bio-/ökológiai gazdálkodás szemléleti alapjainak alkalmazásához kapcsolódó többlettámogatással kiegészülve: maximum 92 400 Ft, azaz kilencvenkettőezer-négyszáz forint családonként. (Maximum 10 családnál vehető igénybe.)

|  |  |  |  |  |  |
| --- | --- | --- | --- | --- | --- |
|  | **A** | **B** | **C** | **D** | **E** |
| **Bevont háztartások száma** | **Minimálisan igényelhető támogatás háztartásonként***\** | **Maximálisan igényelhető támogatás háztartásonként***\** | **6 óra tájékoztató előadások maximum összege** | **2 fő segítő munkatárs díjazásának maximum összege** | **Tájékoztató tábla maximum összege** |
| 10 | 410 000 Ft(10\*41 000 Ft) | 770 000 Ft (10\*77 000 Ft) | 72 000 Ft | 200 000 Ft | 18 000 Ft |
| 20 | 820 000 Ft(20\*41 000 Ft) | 1 540 000 Ft(20\*77 000 Ft) | 72 000 Ft | 200 000 Ft | 18 000 Ft |
| 30 | 1 230 000 Ft(30\*41 000 Ft) | 2 310 000 Ft (30\*77 000 Ft) | 72 000 Ft | 200 000 Ft | 18 000 Ft |
| 40 | 1 640 000 Ft(40\*41 000 Ft) | 3 080 000 Ft (40\*77 000 Ft) | 72 000 Ft | 200 000 Ft | 18 000 Ft |

*\*kedvezményezett családoknak biztosított kötelező programelemekre*

**Kötelező programelemekre igényelhető támogatási összeg pályázatonként:**

|  |  |  |
| --- | --- | --- |
| **Bevont háztartások száma** | **Igényelhető összeg minimuma (A+C+D+E)** | **Igényelhető összeg maximuma (B+C+D+E)** |
| 10 | 410 000 Ft | 1 060 000 Ft |
| 20 | 820 000 Ft | 1 830 000 Ft |
| 30 | 1 230 000 Ft | 2 600 000 Ft |
| 40 | 1 640 000 Ft | 3 370 000 Ft |

A fenti összegek a bio-/ökológiai gazdálkodás, valamint az előkerítés, gazdasági épületek felújítása vonatkozásában igényelhető többlettámogatás összegeit nem tartalmazzák, amely hozzáadásával a maximálisan igényelhető támogatási összeg 4 084 000 Ft, azaz négymillió-nyolcvannégyezer forint.

**Figyelem!** Az elszámolás részletes szabályait a nyertes Pályázók részére kiállítandó támogatói okirat és a Pályázati útmutató tartalmazza.

A Pályázati felhívás keretében kizárólag a nyertes pályázó nevére kiállított, a támogatói okiratban meghatározott támogatási időszakban keletkezett számlák, bizonylatok számolhatók el. Ennek értelmében csak olyan költséget igazoló bizonylatok fogadhatóak el, amelyeken a teljesítés időpontja a pályázat megvalósítási időszakába esik és a támogatott program megvalósításához közvetlenül kapcsolódik.

A támogatás felhasználásával összefüggő személyi jellegű kifizetések és a 200 000 Ft, azaz kettőszázezer forint értékhatárt meghaladó értékű áru/eszköz beszerzése vagy szolgáltatás megrendelése csak a vonatkozó írásban kötött szerződések, elküldött és visszaigazolt megrendelések, vagy megállapodások alapján számolhatók el a támogatás és a Pályázati felhívás alapján létrejött támogatási jogviszony terhére***.***

Kizárólag Magyarország területén megvalósuló programok költségei számolhatók el.

Kizárólag magyar pénznemben (forint/HUF) kiállított számla számolható el a támogatás terhére.

1. **Nem elszámolható költségek köre**
* pályázatírás, pályázatkezelési és adminisztrációs költségek, ideértve a támogatás elszámolásával kapcsolatos adminisztratív feladatok költségeit;
* adók módjára behajtható fizetési kötelezettségek (például: bírságok), késedelmi kamatok;
* alvállalkozó bevonásával teljesített szolgáltatás költsége és közvetített szolgáltatás költsége;
* külföldi pénznemben kiállított számla összege, valamint külföldi szervezet által kiállított számla összege;
* regisztrációs díj;
* hiteltörlesztés és hitelkamat;
* számviteli szolgáltatások és pénzforgalmi szolgáltatások költségei (például könyvelési díj, bankköltség);
* a pályázat költségvetésében nem tervezett kiadások;
* a programelemek, programok megvalósításához kapcsolódó vásárolt szolgáltatások költségei kizárólag a szolgáltatást nyújtó által kiállított számla alapján számolhatók el, közvetített szolgáltatás nem számolható el.

1. **A támogatás folyósítása**

A támogatás folyósítása egy összegben, előleg formájában történik.

A BM a támogatást a kértnél alacsonyabb összegben is megállapíthatja, figyelemmel arra, hogy a kötelező elemekre Kedvezményezett családonként a minimálisan megítélhető összeg 41 000 Ft, azaz negyvenegyezer forint. A Pályázati felhívás keretében kizárólag a Pályázatban meghatározott célok megvalósítására nyújtható támogatás.

A támogatás igénybevétele utólagos elszámolás melletti 100%-os támogatási előleg formájában történik.

1. **Benyújtandó dokumentumok**

A Pályázat véglegesítéséig az elektronikus felület kitöltése mellett az alábbi dokumentumok csatolása szükséges az EPER-ben:

* az Ávr. 75. §-ban meghatározott dokumentumok, valamint az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (a továbbiakban: „**Civil tv**.”) hatálya alá tartozó pályázók esetében a Civil tv. 53. § (5) bekezdésében foglalt válasz.
* A pályázó alapító okiratának vagy jogszabályban meghatározott nyilvántartásba vételét igazoló okiratának hitelesített másolata.

**Roma nemzetiségi önkormányzatok** részéről a létesítő okirat, azaz az alakuló ülés jegyzőkönyvének benyújtása nem kötelező, esetükben a befogadás ellenőrzése a Magyar Államkincstár adatbázisára épülve történik az elektronikus rendszerben regisztrált adószám alapján. Az adószám egyezőségének ellenőrzése a nemzetiségi önkormányzatok felelőssége!

**Egyházi Fenntartó esetén** az Igazságügyi Minisztérium nyilvántartásba vételi okirat/ Egyházfőhatósági igazolás hitelesített másolata.

**Egyéb jogi státuszú pályázó esetében** a pályázat benyújtásakor hatályos adatokat igazoló kivonat (civil szervezetek esetében <https://birosag.hu> oldalról letöltött dokumentum elfogadható).

**A létesítő okirat vagy nyilvántartást igazoló okirat benyújtása a Pályázat befogadási kritérium ellenőrzéséhez szükséges, nem hiánypótoltatható!**

* Együttműködési megállapodás jelen Pályázati felhívás 4. pontjában foglaltak szerint.
* Egyéni szerződés minta a Pályázó és a Kedvezményezett család között jelen Pályázati felhívás 8. pontjában foglaltak szerint (a szerződés tartalmazza a szervezet és a Kedvezményezett család pályázat célrendszeréhez igazodó vállalásait, kötelezettségeit).
* Ütemezett munkaterv: A 2 (kettő) segítő munkatárs megvalósítási időszakra szóló ütemezett munkatervét a programhoz csatolni szükséges.
* Ingyenes földhasználati megállapodás a Pályázati felhívás 4. pontjában leírtak szerint.
* Összeférhetetlenségi nyilatkozat és érintettségről szóló közzétételi kérelem (cégszerű aláírással ellátva szkennelt formátumban). Az összeférhetetlenség vonatkozásában az Áht. 48/B. §-a az irányadó rendelkezés.
* Az ökológiai gazdálkodás terén eddig tett lépések és/vagy a bevezetendő tevékenységek, módszerek/technológiák bemutatása, valamint ezek kapcsolódásának a leírása a tervezett beszerzésekhez.
1. **A Pályázat befogadása, az ellenőrzés és a hiánypótlás folyamata**

**Figyelem!** Azon Pályázatokat, amelyek nem kerülnek véglegesítésre, a TEF nem tekinti benyújtott Pályázatnak és formai ellenőrzésnek sem veti alá.

A pályázatokat a TEF szerv ellenőrzi.

A benyújtott (véglegesített) pályázatokat az EPER automatikusan iktatja és pályázati azonosítóval látja el.

* 1. A Pályázat befogadásáról a TEF az Ávr. 70. § (1) bekezdése alapján a pályázat benyújtását követő 7. (hetedik) napig elektronikus befogadó nyilatkozatot bocsát a Pályázó rendelkezésére, vagy további érdemi vizsgálat nélkül elutasítja a Pályázatot.

A TEF a pályázatok befogadása során az alábbiakat vizsgálja meg:

* a Pályázó a Pályázati felhívásban meghatározott határidőn belül az EPER felületén nyújtotta be a Pályázatát;
* az igényelt támogatás összege nem haladja meg a maximálisan igényelhető támogatási összeg mértéket;
* a Pályázó a Pályázati felhívás 2.1. pontjában meghatározott lehetséges támogatást igénylői körbe tartozik;

A befogadási kritériumoknak megfelelő pályázat befogadásra kerül. A befogadási kritériumoknak meg nem felelő, illetőleg, ha a be nem nyújtott dokumentumok hiánya miatt a kritériumok ellenőrzése teljes körűen nem lehetséges, a pályázat érdemi vizsgálat nélkül elutasításra kerül.

* 1. **A befogadott Pályázatok érvényességi (formai) ellenőrzése és a hiánypótlás folyamata:**

A befogadott pályázatok érvényességi (formai) ellenőrzését a TEF végzi. A befogadott pályázat érvényes, ha az alábbi feltételek mindegyikének együttesen megfelel:

* a pályázati program összhangban van a Pályázati felhívásban foglalt célokkal;
* a pályázó érvényes regisztrációval rendelkezik;
* valamennyi melléklet csatolásra került és a Pályázati felhívásnak megfelel (oldalhű digitális másolat került felcsatolásra, a dokumentum olvasható);
* a pályázat, valamint a mellékelt dokumentumok adatai között nincs ellentmondás;
* a regisztrációs díj összege a pályázat véglegesítéséig befizetésre került a 3. pontban megadott számlára, közlemény rovatban egyértelműen feltüntetve a kért azonosítókat [adószám, felhívás kódja (CSPP-SZOC-FP-24)].
* a pályázó a pályázat véglegesítésének időpontjában a 2022. évi nyertes Családi Portaprogram-Szociális földprogramhoz kapcsolódó lejárt határidejű beszámolási kötelezettségének eleget tett.
* a TEF a lejárt határidejű részbeszámolási kötelezettséget a 2023. évi nyertes Családi Portaprogram-Szociális Földprogram pályázói esetében a támogatói okirat kiállításának időpontjában vizsgálja.

Amennyiben a TEF a befogadott Pályázat formai ellenőrzése során megállapítja, hogy a Pályázat a Pályázati útmutató 6. pontjában meghatározott szempontok alapján hiánypótlással formailag megfelelővé tehető, úgy a Pályázót 1 (egy) alkalommal, elektronikus értesítésben hiánypótlásra hívja fel legfeljebb 7 (hét) napos hiánypótlási határidő (a határidő napjának 23:59 órájáig) megjelölésével, a beadási határidőtől számított 15 (tizenöt) napon belül. A 7 (hét) napos hiánypótlási határidő a hiánypótlás kibocsátását követő napon kezdődik, függetlenül attól, hogy azt a Pályázó (vagy meghatalmazottja) elolvasta-e vagy sem. A hiánypótlásra felhívó értesítés elolvasásának elmulasztása esetén igazolásnak helye nincs. A pályázó által történő hiánypótlásra, adatmódosításra kizárólag a TEF által meghatározott időben kerülhet sor.

Hiánypótlásra kerül sor az alábbi esetekben:

* nem megfelelően kitöltött (pl. hitelesítés) dokumentumok csatolása esetén;
* nem megfelelően kitöltött adatlap esetén;
* hiányzó vagy üresen csatolt mellékletek esetében.

A Pályázat szakmai tartalmával kapcsolatban hiánypótlásra nem kerülhet sor.

Az elektronikus pályázati adatlaphoz kötődő hiánypótlást a Pályázó az EPER-ben végzi el úgy, hogy a szükséges módosítások végrehajtása után ismételten véglegesíti a Pályázatot, legkésőbb a hiánypótlásra nyitva álló határidő utolsó napjának 23:59 órájáig.

Amennyiben a hiánypótlás egyéb feltételek pótlására, kiegészítésére szólít fel (pl. regisztrációs nyilatkozat megküldése), úgy a Pályázónak a hiánypótlási felhívásban foglaltak szerint kell eljárnia.

Határidőben benyújtottnak minősül az a hiánypótlás, amely a hiánypótlási felhívásban megjelölt határidőn belül (a határidő utolsó napjának 23:59 órájáig) elektronikus úton a TEF részére az EPER-en keresztül megérkezett, illetve a papíralapú melléklet hiánypótlása, amelyet a hiánypótlási felhívásban megjelölt határidő utolsó napján postára adtak, vagy eddig az időpontig a TEF székhelyén személyesen benyújtottak.

Az azonos tartalmú vagy nagyfokú szövegazonosságot mutató pályázatok bírálat nélkül automatikusan kizárásra és elutasításra kerülnek.

**FIGYELEM!** Amennyiben a Pályázó nem pótolta a hiányosságokat a hiánypótlási felhívásban megjelölt határidőre, vagy azoknak nem a hiánypótlási felhívásban meghatározott módon tett eleget, úgy a TEF megállapítja a pályázat érvénytelenségét és a pályázat további vizsgálata nélkül, az érvénytelenség okának megjelölésével elektronikus értesítést küld a pályázónak az EPER-ben.

1. **A Pályázatok elbírálásának szakmai szempontrendszere**

A Pályázatok értékelését Értékelő Bizottság végzi, a Pályázati útmutató 7. pontjában rögzített szempontok figyelembevételével.

A kértnél nagyobb támogatási összeg megítélésére nincs lehetőség. A BM a támogatási döntésben meghatározhatja a támogatás felhasználására és a támogatói okirat kibocsátására vonatkozó feltételeket.

1. **A Pályázók döntést követő kiértesítése**

A BM döntésének kézhezvételét követően a TEF legkésőbb 7 (hét) munkanapon belül, illetve a Civil tv. 53. § (5) bekezdése szerinti civil engedély megérkezését követően elektronikus értesítést küld a Pályázónak a pályázat elbírálásáról, és az eredményeket közzéteszi [www.tef.gov.hu](http://www.tef.gov.hu) internetes honlapján.

Az értesítés tartalmazza a támogatási döntést, a pályázatban megjelöltnél alacsonyabb támogatás biztosítása, a támogatás feltételekhez kötése vagy elutasítása esetén ennek indokait, a BM döntésében rögzített támogatott, bevont családok számát, a Pályázó által teljesítendő feltételeket és annak határidejét, a támogatói okirat kiadására a TEF által megállapított ésszerű határidőre utalást és a kifogás benyújtásának lehetőségét és módját.

Elutasítás esetén az értesítésnek tartalmaznia kell az elutasítás részletes indokait. A pályázatokkal kapcsolatos döntések a [www.tef.gov.hu](http://www.tef.gov.hu) honlapon kerülnek közzétételre.

1. **Támogatói okirat kiadása**

A TEF a nyertes Pályázó részére támogatói okiratot (a továbbiakban: „**támogatói okirat**”) ad ki, amennyiben a támogatói okirat kiállításához szükséges valamennyi feltétel a

Pályázati felhívásban megadott határidőn belül teljesül. A támogatói okirat kiállításához szükséges dokumentumokat a nyertes Pályázónak az értesítésben megjelölt időszakban szükséges megküldenie, EPER felületen feltöltenie.

**Figyelem!** Érvényét veszti a támogatási döntés, ha a támogatói okirat a támogatásról szóló értesítésben meghatározott határidőtől számított további 30 (harminc) napon belül a nyertes Pályázó mulasztásából vagy neki felróható egyéb okból nem jön létre.

**A Támogatói okirat kibocsátásához szükséges dokumentumok:**

|  |  |
| --- | --- |
| **Dokumentum megnevezése** | **Benyújtás módja** |
| **Minden nyertes pályázó részéről kötelezően benyújtandó** |
| 1. számú melléklet – A nyertes pályázó nyilatkozata. | elektronikusan, EPER felületén nyertes pályázó képviselőjének cégszerű aláírásával |
| 2. számú melléklet – A nyertes pályázó nyilatkozata a nemzeti vagyonról szóló 2011. évi CXCVI. törvény szerinti átlátható szervezet fogalmára vonatkozó feltételeknek való megfelelőségről***.*** | elektronikusan, EPER felületén nyertes pályázó képviselőjének cégszerű aláírásával |
| 3. számú melléklet – Felhatalmazó levél: A nyertes pályázó valamennyi – jogszabály alapján beszedési megbízással megterhelhető – fizetési számlájára vonatkozó felhatalmazó levél azonnali beszedési megbízás alkalmazásához. Amennyiben a nyertes pályázó több bankszámlával rendelkezik, egyidejűleg nyilatkozik a felhatalmazások érvényesítésének sorrendjéről.(Felhatalmazó levél sablonja letölthető: [www.tef.gov.hu](http://www.tef.gov.hu)) | papíralapú **eredeti példány** nyertes pályázó képviselőjének cégszerű aláírásával, pénzintézet által ellenjegyezve |
| 4. számú melléklet – Antikorrupciós nyilatkozat. | elektronikusan, EPER felületén nyertes pályázó képviselőjének cégszerű aláírásával |
| Köztartozásmentes adózói adatbázisban való szereplésről igazolás/ NAV által kiadott, 30 napnál nem régebbi nemleges adóigazolás (beküldése abban az esetben kötelező, amennyiben a nyertes pályázó a NAV köztartozás mentes adózói adatbázisában nem szerepel). | elektronikusan, EPER felületén  |
| A pályázatban igényelt támogatási összegtől alacsonyabb összegben megítélt támogatás esetén a költségterv EPER-en keresztül történő módosítása a ténylegesen megítélt támogatási összegnek megfelelően, mely a pályázat módosításának minősül. Amennyiben a nyertes pályázó szükségesnek látja, a tervezett indikátorok módosítása a kért és a megítélt támogatás különbségével arányos mértékben.**Figyelem!** Támogatói okirat a kért teljes vagy attól alacsonyabb támogatás megítélése esetén is csak akkor adható ki, ha a költségterv el nem számolható költséget nem tartalmaz! | EPER-ben módosítási kérelem keretében a költségvetés adatlap módosításával |
| Ha a támogatott pályázat megvalósítása hatósági engedélyhez kötött, akkor szükséges a jogerős hatósági engedély hitelesített másolata vagy annak igazolása, hogy a hatósági engedély beszerzése iránti jogi lépéseket a nyertes pályázó megtette. | elektronikusan, EPER felületén módosítási kérelem keretében |
| **Amennyiben a pályázónak nem volt a TEF-nél három éven belül nyertes pályázata, vagy a 2023. évhez képest a szervezet adataiban változás történt** |
| A nyertes pályázó nevében aláírásra jogosult személy vagy személyek ügyvéd vagy kamarai jogtanácsos által ellenjegyzett, vagy közjegyző által hitelesített aláírás mintája vagy az aláírási/címjegyzék minta közjegyző által hitelesített másolata. A benyújtott okirat kiállításának dátuma nem lehet a pályázat benyújtásának napjától számított 90 napnál régebbi. Amennyiben a nyertes pályázó szervezet által benyújtott dokumentumok kiállításának dátuma régebbi, mint a pályázat benyújtásától számított 30 nap, a nyertes pályázó szervezetnek nyilatkoznia kell arról, hogy a dokumentumban megjelölt adatban változás nem következett be. A nyilatkozat aláírásának dátuma nem lehet régebbi, mint a pályázat benyújtásától számított 30. nap. | papíralapú **hitelesített példány** |
| A pályázó jogszabályban meghatározott nyilvántartásba vételét igazoló okiratának hitelesített másolata:* oktatási, nevelési, tudományos, kulturális, hagyományőrző, muzeális és közgyűjteményi tevékenységet folytató költségvetési szervek részéről a roma nemzetiségi tevékenység végzését tartalmazó nyilatkozat (intézményi szakmai alapdokumentum) benyújtása szükséges.
* Civil szervezetek esetében Alapító okirat feltöltése kötelező;
* **Roma nemzetiségi önkormányzatok** részéről a Magyar Államkincstár törzskönyvi nyilvántartásából (<https://www.allamkincstar.gov.hu/hu/ext/torzskonyv>)
* **Eg**yházi szervezetek esetében:

 <https://kormany.hu/miniszterelnokseg/vallasi-kozossegi-nyilvantartasok-kozzetetele>. nyilvántartásából nyomtatott adatlap. | elektronikusan, EPER felületén módosítási kérelem keretében nyertes pályázó képviselőjének cégszerű aláírásával |
| **Egyházi pályázó esetén:** ha a pályázó egyház nyilvántartásba nem vett belső jogi személye, egyházi jogi személy képviselőjének a nyilatkozata a pályázó nevéről, székhelyéről és képviselőjének személyéről, valamint arról, hogy a pályázó az általa képviselt egyház, egyházi jogi személy szervezeti egysége, és az egyház alapszabálya alapján jogi személyiséggel rendelkezik.  | elektronikusan, EPER felületén módosítási kérelem keretében |
| Pénzforgalmi bankszámlaszerződés másolata. | elektronikusan, EPER felületén módosítási kérelem keretében |
| **Amennyiben a pályázónak volt TEF-nél három éven belül nyertes pályázata és az adataiban változás nem történt, abban az esetben a kötelező mellékletek mellett:** |
| 5. számú melléklet: Kedvezményezett nyilatkozata a TEF-hez három éven belül benyújtott dokumentumokról. Amennyiben időközben az adatokban változás állt be, abban az esetben aláírási címpéldány és a módosított nyilvántartásba vételt igazoló dokumentumot is szükséges megküldeni. | elektronikusan, EPER felületén módosítási kérelem keretében nyertes pályázó képviselőjének cégszerű aláírásával |

**Módosítási kérelem esetében új költségvetési sor nyitására nincs lehetőség, kizárólag az eredeti pályázatban betervezett költségsorok közötti átcsoportosítás lehetséges.** Módosítási kérelemben a kisállatok típusa (pl.: előnevelt szárnyasok, választós malac, kecske, nyúl, galamb) nem változtatható tekintettel arra, hogy a támogatási összeg ennek megfelelően kerül meghatározásra.

**Amennyiben módosítási kérelem kerül benyújtásra, szükséges a módosított programterv, az aktualizált árajánlatok feltöltése is.**

A TEF a beérkezett dokumentációt megvizsgálja. Amennyiben a támogatói okirat kibocsátásához szükséges dokumentumok valamelyike nem áll rendelkezésére vagy hiányos, a Kedvezményezettet az EPER-ben küldött üzenetben 8 (nyolc) napos határidővel, 1 (egy)

alkalommal hiánypótlásra szólítja fel. Amennyiben a Kedvezményezett a hiánypótlást nem, vagy késedelmesen teljesíti, a TEF erről tájékoztatja a BM-et, és indítványozza a BM által hozott döntéstől való elállást. A TEF a BM döntéséről értesíti a Kedvezményezettet.

A Kedvezményezettnek – a támogatói okirat kibocsátásához szükséges valamennyi feltétel határidőben való teljesülése esetén – a támogatói okirat kibocsátását a TEF végzi.

A támogatás visszafizetésének biztosítása, valamint a támogatás visszavonása esetén visszafizetendő támogatás visszakövetelése céljából a BM a támogatói okiratban megfelelő biztosíték kikötéséről rendelkezik.

**Biztosíték**ként a támogatói okirat **kibocsátásához** a Kedvezményezettnek be kell nyújtania a TEF-hez valamennyi – jogszabály alapján beszedési megbízással megterhelhető – fizetési számlájára vonatkozóan, a BM javára szóló, csak a BM írásbeli hozzájárulásával visszavonható **beszedési megbízásra** felhatalmazó nyilatkozatát pénzügyi fedezethiány miatt nem teljesíthető fizetési megbízás esetére a követelés 35 (harmincöt) napra való sorba állítására vonatkozó rendelkezéssel együtt. A biztosítékadási kötelezettség elmulasztása esetén támogatói okirat nem bocsátható ki.

**Nem bocsátható ki támogatói okirat annak, aki**

* a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett;
* jogerős végzéssel elrendelt felszámolási, csőd-, végelszámolási vagy egyéb – a megszüntetésére irányuló, jogszabályban meghatározott – eljárás alatt áll;
* az Áht 48/B. §-a alapján nem részesíthető költségvetési támogatásban;
* a támogatói okirat kibocsátásának feltételeként meghatározott nyilatkozatokat nem teszi meg, dokumentumokat nem nyújtja be, vagy a megtett nyilatkozatát visszavonja;
* nem felel meg az Áht. 50. § (1) bekezdése szerinti követelményeknek;
1. **A támogatási folyósítása, rendelkezésre bocsátása**

A támogatás legfeljebb 100%-os támogatási intenzitású lehet. A TEF a támogatási összeg előlegét 1 (egy) összegben, a támogatói okirat hatályba lépését követő 30 (harminc) napon belül, de legkésőbb 2024. december 20. napján utalja át.

A támogatás folyósítása a támogatói okiratban meghatározott időpontig, 2024. évben a Pályázati felhívásban meghatározott Fejezeti kezelésű előirányzat terhére, banki átutalás útján közvetlenül a Pályázónak, illetve amennyiben nincs saját bankszámlaszáma, az általa a Pályázatban megjelölt számlatulajdonos szervezet számlájára történik.

A köztartozás fennállásáról és annak összegéről az állami adóhatóság a Magyar Államkincstár (a továbbiakban: „**Kincstár**”) elektronikus úton történő megkeresésére adatot szolgáltat. Az adatszolgáltatásban szereplő köztartozás, de legfeljebb a támogatás kifizetésére irányuló átutalási megbízás összegét a Kincstár Pályázónként és adónemenként – ha valamennyi köztartozásra nem biztosít fedezetet adónemenként, a fennálló köztartozás arányaiban – utalja át az állami adóhatóságnak. A nyertes Pályázót a köztartozással csökkentett összeg illeti meg, a visszatartott támogatásnak megfelelő összegű köztartozás az átutalással megfizetettnek minősül.

Amennyiben a humánszolgáltatások után nem állami intézmény fenntartójának vagy az általa fenntartott intézménynek az állami adóhatóság adatszolgáltatása alapján köztartozása van, és a fenntartó előzetesen benyújtott kérelme alapján a fejezetet irányító szerv vezetője a Kincstárnak – legkésőbb a támogatás fenntartó részére történő folyósításának jogszabályban meghatározott határidejének leteltét megelőző 5. (ötödik) napig – úgy nyilatkozik, hogy a köztartozás levonása a nem állami intézmény fenntartója vagy az általa fenntartott intézmény közfeladatai ellátását súlyosan veszélyeztetné, a támogatást a Kincstár a köztartozás levonása nélkül utalja át a nyertes Pályázónak. A köztartozással terhelt nem állami intézmény fenntartókról a Kincstár a támogatás folyósítását követő 3 (három) munkanapon belül értesíti a fejezetet irányító szerv vezetőjét.

A támogatás visszatartásáról a Kincstár tájékoztatja a nyertes Pályázót, a TEF-et és a BM-et. A visszatartás a nyertes Pályázó – a támogatás megszerzése érdekében és azzal kapcsolatban vállalt – kötelezettségeit nem érinti.

1. **A támogatás elszámolásának és ellenőrzésének szabályai**

A támogatás elszámolásának és ellenőrzésének szabályait a részletes Pályázati útmutató tartalmazza. A nyertes Pályázót beszámolási kötelezettség terheli, amelynek keretében a támogatás rendeltetésszerű felhasználásáról részbeszámolót (kizárólag szakmai beszámoló), valamint záró szakmai beszámolót és pénzügyi elszámolást (a továbbiakban együttesen: „**Beszámoló**”) kell benyújtani.

A Részbeszámoló benyújtásának határideje 2025. június 30. napja.

A Záróbeszámoló benyújtásának végső határideje a pályázati program befejezését követő 30. (harmincadik) nap, **2026. január 30.**

Felhívjuk a nyertes Pályázók figyelmét a Beszámoló határidőben történő elkészítésére és benyújtására.

A Beszámolót a TEF vizsgálja meg a hatályos jogszabályok és a támogatói okiratok alapján legkésőbb a Beszámoló benyújtását követő 90 (kilencven) napon belül és maximum 2 (kettő) alkalommal a hiányosságok kijavítására, pótlására 10 (tíz), illetve újabb 10 (tíz) napos határidővel felszólítja a Pályázót. Az első és a második felszólítást is elektronikus úton küldi meg. Ha a Pályázó nem pótolta a hiányosságokat vagy azoknak nem a hiánypótlási felszólításban meghatározott módon tett eleget a felszólításban megjelölt határidőre, úgy további hiánypótlásra nincs lehetőség, a Beszámolót a rendelkezésre álló adatok alapján kell elbírálni.

Amennyiben a támogatási jogviszony alatt, illetve a beszámoló ellenőrzése során a Kedvezményezett által elkövetett kötelezettségszegésről, jogszabálysértésről, a támogatói okirat visszavonására okot adó egyéb körülményről, az Ávr. 96. §-ában meghatározott ok felmerüléséről, vagy egyéb visszafizetési kötelezettség keletkezéséről szerez tudomást, úgy a támogatás felhasználása jogosulatlan igénybevételét állapítja meg a TEF és intézkedéseket kezdeményez.

1. **Ellenőrzés**

A Pályázat jogosságát, a támogatás és – amennyiben releváns – a saját forrás felhasználását a jogszabályban, a Pályázati felhívásban, a támogatói okiratban meghatározott szervek ellenőrizhetik. Az ellenőrzés során a nyertes Pályázóknak a Kincstár által működtetett monitoring rendszerben nyilvántartott adataihoz a támogatás folyósítója, az Állami Számvevőszék, a kormányzati ellenőrzési szerv, az állami adóhatóság, a csekély összegű támogatások nyilvántartásában érintett szervek, valamint jogszabályban, Pályázati felhívásban, támogatói okiratban meghatározott más jogosultak hozzáférhetnek.

Az ellenőrzések lefolytatására a támogatási döntés meghozatalát, a támogatói okirat kiadását megelőzően, a támogatás igénybevétele alatt, a támogatott tevékenység befejezésekor, illetve lezárásakor, valamint a Beszámoló elfogadását követő 5 (öt) évig kerülhet sor.

A támogatások jogosulatlan igénybevétele, jogszabálysértő vagy nem rendeltetésszerű felhasználása, továbbá a támogatói okirat visszavonása esetén a nyertes Pályázó a jogosulatlanul igénybe vett támogatás összegét, ügyleti, késedelem esetén késedelmi kamattal növelt mértékben köteles visszafizetni. Nem teljesítés esetén a visszafizetendő összeget és annak kamatait az állami adóhatóság megkeresésre adók módjára hajtja be.

1. **Jogorvoslati lehetőség**

A Pályázati útmutató 9. pontja tartalmazza részletesen a jogorvoslati lehetőséget és szabályait.

Az Ávr. 102/D. § (1) bekezdését a kizárólag hazai forrás terhére finanszírozott, pályázati úton biztosított költségvetési támogatás esetén a költségvetési támogatás államháztartáson kívüli igénylője vagy kedvezményezettje tekintetében kell alkalmazni, így kifogás benyújtására államháztartáson belüli szervezetnek nincs lehetősége.

Államháztartáson kívüli igénylő vagy kedvezményezett kifogást nyújthat be a TEF-hez, ha a pályázati eljárásra, a támogatási döntés meghozatalára, a támogatói okiratok kiadására, a támogatás folyósítására, visszakövetelésére vonatkozó eljárás véleménye szerint jogszabálysértő.

1. **További információk**

A CSPP-SZOC-FP-24 sz. pályázati csomag dokumentumai:

* a CSPP-SZOC-FP-24 sz. Pályázati Felhívás;
* a CSPP-SZOC-FP-24 sz. Pályázati útmutató;
* Pályázati útmutató mellékletei;
* Pályázati felhívás 1. számú melléklete: Földhasználati megállapodás minta;
* Pályázati felhívás 2. számú melléklete: Együttműködési megállapodás minta;
* Pályázati felhívás 3. sz. melléklete: Fotódokumentáció minta;
* Pályázati felhívás 4. sz. melléklete: Jelenléti ív;
* Pályázati felhívás 5. sz. melléklete: Átadás-átvételi jegyzék;
* Pályázati felhívás 6. sz. melléklet: Árajánlat minta;
* Pályázati felhívás 7. sz. melléklete: Ütemterv;
* Pályázati felhívás függeléke: co–creation – közös alkotás – módszer leírása;
* Pályázati felhívás függeléke: bio-/ökológiai gazdálkodás szemléleti alapjainak alkalmazása módszer leírása.

A dokumentumok egységes és megbonthatatlan egészet alkotnak, így a bennük megfogalmazottak összessége határozza meg jelen Pályázati felhívás részletes előírásait, keretrendszerét, feltételeit és szabályait.

A CSPP-SZOC-FP-24 sz. pályázati csomag dokumentumai letölthetőek a TEF honlapjáról ([www.tef.gov.hu](http://www.emet.gov.hu)).

A Pályázati felhívással kapcsolatos további információt a TEF Támogatásirányítási Főosztálya biztosít a palyazat@tef.gov.hu e-mail címen keresztül.

1. **Függelék**

A co-creation – közös alkotás, valamint a bio-/ökológiai gazdálkodás szemléleti alapjainak alkalmazása módszer leírása (CSPP-SZOC-FP-24 sz. pályázati csomag dokumentumai között megtalálható, a dokumentum a pályázat szerves részét képezi)

Budapest, 2024. július

 **Fülöp Attila**

 gondoskodáspolitikáért felelős államtitkár

 Belügyminisztérium

 kötelezettségvállaló

**Pénzügyi ellenjegyzés:**

 Fejezeti Összefoglaló Főosztály

 Belügyminisztérium

Budapest, 2024. július